Haljala rahvamaja

Haljala rahvamaja on rahvamaja Lääne-Viru maakonnas Haljala vallas Haljala asulas, mis kuulub Haljala valla kultuuri- ja vabaajakeskuse alla.

Rahvamaja avati 15. veebruaril 1985.https://kuvake.ee/kultuur/haljala-rahvamaja/ajalugu (vaadatud 10.12.2017)

Rahvamaja juhataja oli aastatel 1999–2022 Martti Samolberg.

Haljala kultuuri- ja vabaajakeskus on asutatud 2023. aasta jaanuaris, selle juhataja on Vivian Lepa.

 Ajalugu 
Mõtte, et kitsaks jäänud ja aina remonte vajava kultuurimaja asemele on vaja uut, kaasaegset kultuurihoonet, ütles välja Haljala kolhoosi esimees Kalju Heinla juba 1966. aastal.

Lootuste õigustamine, kahtluste kummutamine võttis aga kaua aega. Ilusa hoone makett seisis ammu kolhoosi kontori fuajees kõigile imetlemiseks, aga ehitust ei alustatud. Kui Haljala, Aaspere ja Vihula kolhoosid ühendati üheks suureks Viru kolhoosiks, alustati ka Haljalasse uue kultuurimaja ehitamist. Esimesed vundamendivaiad rammiti 23. augustil 1979. Ehitama hakkas Rakvere KEK.

Mitmesugustel põhjustel venisid ehitustööd pikale. Kui hoone oli juba katuse all, uksed-aknad ees, seest ruumid krohvitud jne, avastas Moskvast tulnud kontroll, et tegemist on põllumajandussummade ebaratsionaalse kasutamisega ja hoone konserveeriti – tekkis pooleteiseaastane sundpaus. Suurte raskustega suudeti selgeks teha, et ehitus tuleks ikka lõpetada.

Hoone pidulik avamine toimus 15. veebruaril 1985. Hoonega, mille oli projekteerinud Eesti Projekti arhitekt Hindrek Piiber, jäädi väga rahule: suur saal oli nagu amfiteater, korralik lava, avarad fuajeed, suur tantsusaal, raamatukogu, baar, köök, ruumid töötajatele jne.

Avamiseelsel päeval toimus Vanalinnastuudio etendus "Grupipilt".

Maja direktoriks jäi endiselt Aino Paju ja kunstiliseks juhiks Harry Veldi. Uus maja tõmbas inimesi ligi ning taidlus sai nagu uue hingamise.

Taidluskollektiivid
1986/87. hooajal töötasid majas järgmised ringid-kollektiivid:
 Peotants, noorte lavatants, varietee, peotantsu klubi (Erki Õun)
 Näitering, deklamaatorid, naisteklubi (Aino Paju)
 Estraadisõnakunst, fotoring, kirjakunstiring (Harry Veldi)
 Mudilasring, laste rahvatants, noorte segarühm (Tiiu Torpan)
 Segakoor (Eve Heinmets ja Raivo Narits)
 Meesansambel, tütarlaste kvartett (Inge Rahkema)
 Liikumisrühm, aeroobika, täiskasvanute segarühm (Pille Lein)
 Puhkpilliorkester, bigbänd (Ants Lääts)
 Naisrahvatantsurühm (Elve Veldi)
 Lilleseadering (Aime Piirsalu)
 Naisansambel (Viivi Voorand)
 Soome keel (Hannes Raud)
 Ansambel Digital (Ants Lääts)
 Ansambel Agent (Marek Inno)
 Pereklubi "Omad" ja "Ristik"

1990. aasta septembris lahkus direktori kohalt Aino Paju. Uueks direktoriks sai Elve Veldi, kes juhatas rahvamaja 1999. aasta kevadeni. 1999. aasta augustist on rahvamaja juhataja Martti Samolberg, kes on lõpetanud Viljandi Kultuuriakadeemia teatrikunsti erialal (II lennus).

Viited

Välislingid
Rahvamaja koduleht

Kategooria:Eesti kultuurikeskused
Kategooria:Haljala vald